《和杨廉夫买妾歌》
元代·陈樵

刘郎持玉笛，再入天台山。天台女儿不相见，采药直入桃花源。

刘郎吹笛花能言，云离雨别三千年。青矑横波发鲜碧，蓝红染作夭桃色。

刘郎今姓杨，相逢便相识。金条脱，龙缟衣。飙车木凤凰，飞下铁山西。

茜桃拂面丹如雨，红蝶黄莺解歌舞。桃源无路入人间，一身金翠来何许？

玉山子，莫将迎。方平会麻姑，参语无蔡经。飞仙不入风沙地，无端夜过昆山市。

三涤肠，三洗髓，绛雪玄霜玉池水。

作者简介：（1278—1365）元东阳人，字君采，号鹿皮子。幼承家学，继受经于程直方。学成不仕，隐居圁谷。性至孝。为文新逸超丽。有《鹿皮子集》。